b'\n_START_ARTICLE_\nAndezit\n_START_PARAGRAPH_\nAndezit je temno obarvana finozrnata ekstruzivna magmatska kamnina (predornina) s srednjo sestavo in afanitsko do porfiritsko teksturo. Po sestavi je nekje med bazaltom in dacitom. Med tipi\xc4\x8dnimi minerali, ki sestavljajo kamnino, prevladujejo plagioklaz, piroksen in rogova\xc4\x8da. Med spremljajo\xc4\x8dimi minerali so najpogostej\xc5\xa1i magnetit, cirkon, apatit, ilmenit, biotit in granat. Alkalni glinenci so lahko prisotni v majhnih koli\xc4\x8dinah. Vsebnost kremena in glinencev je prikazana na diagramu QAPF, relativna vsebnost alkalij in kremena pa na diagramu TAS._NEWLINE_Andeziti se razvr\xc5\xa1\xc4\x8dajo po najbolj obilnih vtro\xc5\xa1nikih. Primer: \xc4\x8de je prevladujo\xc4\x8di spremljajo\xc4\x8di mineral rogova\xc4\x8da, je kamnina rogova\xc5\xa1ki andezit._NEWLINE_Andezit se obravnava kot predorninski ekvivalent globo\xc4\x8dnine diorita. Kamnina je zna\xc4\x8dilna za podrivna obmo\xc4\x8dja, kakr\xc5\xa1na so na primer na zahodnem robu Ju\xc5\xbene Amerike. Ime andezit izvira iz imena gorovja Andi.\n_START_SECTION_\nNastanek s frakcionirano kristalizacijo\n_START_PARAGRAPH_\nAndezitska magma na podro\xc4\x8dju oto\xc5\xa1kih lokov, se pravi na aktivnih oceanskih stikih, nastaja z vzajemnim delovanem tone\xc4\x8de plo\xc5\xa1\xc4\x8de in klinasto oblikovanega pla\xc5\xa1\xc4\x8da nad njo._NEWLINE_Iz mineralov v tone\xc4\x8di oceanski litosferi, na primer iz amfibola, zeolitov, klorita in drugih, ki so nastali v oceanski litosferi med hidrotermalnim kro\xc5\xbeenjem v oceanskem grebenu, se odcepi voda. Minerali se pretvorijo v bolj stabilne brezvodne oblike, voda in topni elementi pa preidejo v klinasti del pla\xc5\xa1\xc4\x8da nad tone\xc4\x8do plo\xc5\xa1\xc4\x8do._NEWLINE_Tone\xc4\x8da plo\xc5\xa1\xc4\x8da ali pla\xc5\xa1\xc4\x8d nad njo se lahko raztalita. \xc4\x8ce se raztali tone\xc4\x8da plo\xc5\xa1\xc4\x8da, se v talino lahko vklju\xc4\x8dijo tudi podrinjeni sedimenti. Voda in za\xc4\x8detna talina se dvigneta v klin pla\xc5\xa1\xc4\x8da in spro\xc5\xbei taljenje peridotita, iz katerega nastane bazaltska magma, obogatena s topnimi elementi, na primer s kalijem, barijem in svincem._NEWLINE_Talina se na poti proti povr\xc5\xa1ini umiri in ohladi, kar omogo\xc4\x8di frakcionirano kristalizacijo s kremenom revnih mineralov. Vsebnost kremena v preostalem delu taline se zato pove\xc4\x8da in iz nje nastane andezitska magma.\n_START_SECTION_\nNastanek z me\xc5\xa1anjem magem\n_START_PARAGRAPH_\nBazaltska in riolitska magma se lahko me\xc5\xa1ata. Me\xc5\xa1anje se obi\xc4\x8dajno dogaja na podro\xc4\x8djih kontinentalnih lokov, kakr\xc5\xa1ni so Andi, kjer je nad tone\xc4\x8do plo\xc5\xa1\xc4\x8do visok geotermalni gradient. Hidrotermalni tokovi lahko v spodnjem delu klina pla\xc5\xa1\xc4\x8da ustvarijo sloj zmeh\xc4\x8dane, delno raztaljene skorje z vmesno ali felzi\xc4\x8dno sestavo. \xc4\x8ce v to anomalno vro\xc4\x8do podro\xc4\x8dje vdre bazaltska magma, povzro\xc4\x8di delno taljenje skorje in se lahko pome\xc5\xa1a z nastalo talino. Z me\xc5\xa1anjem talin nastane zmes z zna\xc4\x8dilno andezitsko do trahitsko sestavo._NEWLINE_Druga mo\xc5\xbenost je, da bazaltska magma segreje lok nad seboj, spro\xc5\xbei delno taljenje in celo asimilira sedimente in stare vulkanske kamnine, temu pa sledi frakcionirana kristalizacija. Koli\xc4\x8dina asimiliranih kamnin je omejena, ker so hladne in bi v ve\xc4\x8djih koli\xc4\x8dinah magmo ohladile do te mere, da bi se strdila._NEWLINE_Kon\xc4\x8dna sestava andezitske in vmesne magme je rezultat frakcionirane kristalizacije, asimilacije, delnega taljenja in kontaminacije tone\xc4\x8de plo\xc5\xa1\xc4\x8de._NEWLINE_Raziskovalci so leta 2009 odkrili andezit v deveh meteoritih (GRA 06128 in GRA 06129), ki so jih na\xc5\xa1li na ledeniku Graves Nunataks na Antarktiki. Meteorita bosta morda odkrila nek nov mehanizem nastajanja andezitske skorje.'